Predkladacia správa

Návrh zákona o trestnej zodpovednosti právnických osôb a o zmene a doplnení niektorých zákonov vypracovalo Ministerstvo spravodlivosti SR ako iniciatívny návrh zákona. 

Vo svojom obsahu návrh zákona transponuje úlohy, ktoré pre Slovenskú republiku vyplývajú z právnych aktov Európskych spoločenstiev a Európskej únie a z viacerých medzinárodných zmlúv,  ktoré sa Slovenská republika zaviazala splniť  s účinnosťou nových trestných kódexov v predvstupových rokovaniach do EÚ, ako aj v rokovaniach s medzinárodnými organizáciami.

Predložený návrh zákona reaguje na vypustenie ustanovení o trestnej zodpovednosti právnických osôb z vládnych návrhov trestných kódexov počas ich prerokovávania v Národnej rade SR. Keďže vyššie uvedené záväzky Slovenskej republiky musia byť premietnuté aj do legislatívnej podoby vo vnútroštátnom právnom poriadku, ministerstvo spravodlivosti predkladá do legislatívneho procesu samostatný návrh zákona, ktorý upravuje trestnú zodpovednosť právnických osôb.

Návrh zákona upravuje podmienky trestnej zodpovednosti právnických osôb, druhy trestov a ochranných opatrení ukladaných právnickým osobám a postup orgánov činných v trestnom konaní a súdov, ak je obvineným právnická osoba.  Nový Trestný zákon a nový Trestný poriadok  bude k predloženému návrhu zákona vo vzťahu subsidiarity. 

Návrh zákona nebude mať vplyv na štátny rozpočet, rozpočty obcí alebo rozpočty vyšších územných celkov, finančný, ekonomický ani environmentálny vplyv, ani vplyv na zamestnanosť a podnikateľské prostredie.
	
Návrh zákona bol predmetom riadneho medzirezortného pripomienkového konania. Pripomienky poslali včas všetky pripomienkujúce orgány.
Návrh nemá byť predmetom vnútrokomunitárneho pripomienkového konania.

Bol prerokovaný dňa 7.2.2006 v Legislatívnej rade vlády s odporúčaním upraviť ho podľa jej pripomienok, predložiť ho v novom znení na rokovanie vlády  a v prípade zapracovaní všetkých pripomienok vládou schváliť.

Návrh sa predkladá s rozporom s ministerstvom výstavy a regionálneho rozvoja SR. V rozporovom konaní na úrovni ministrov dňa 30.1.2006 zotrval na svojej pripomienke, aby bola z návrhu zákona vylúčená zodpovednosť právnických osôb podľa § 4  za trestné činy neoprávneného vyrobenia a používania elektronického platobného prostriedku a inej platobnej karty podľa § 219, neoprávneného obohatenia podľa § 216, podielnictva podľa § 231, legalizácie príjmov z trestnej činnosti podľa § 233 a 234, poškodenia a zneužitia záznamu na nosiči informácií podľa § 247, porušovania práv k ochrannej známke, označeniu pôvodu výrobku a obchodnému menu podľa § 281, porušovania priemyselných práv podľa § 282, porušovania autorského práva podľa § 283, ohrozenia a poškodenia životného prostredia podľa § 300, neoprávneného nakladania s odpadmi podľa § 302, porušovania ochrany vôd a ovzdušia podľa § 303, porušovania ochrany rastlín a živočíchov podľa § 305, úniku organizmov podľa § 309.
Pripomienku zdôvodňoval názorom, že  trestná zodpovednosť za tieto činy by mohla byť zneužívaná v konkurenčnom boji medzi právnickými osobami. Pripomienka bola teda založená len na domnienke.
Zodpovednosť právnických osôb za uvedené konkrétne trestné činy však požadujú právne akty ES a EÚ uvedené v prílohe k návrhu zákona pod č. 2, 3, 9,  a ďalej Rámcové rozhodnutie Rady z 27.1.2003 o ochrane životného prostredia prostredníctvom trestného práva, ktoré bude nahradené Smernicou, Rámcové rozhodnutie Rady z 24.2.2005 o uplatňovaní zásady vzájomného uznávania na peňažné sankcie a Druhý Protokol k Dohovoru o ochrane finančných záujmov Európskych spoločenstiev. Z medzinárodných dohovorov ktorými je SR viazaná požadujú uvedenú zodpovednosť právnických osôb Trestnoprávny dohovor o korupcii (č. 375/2002 Z.z.), Dohovor OSN proti nadnárodnému organizovanému zločinu (č. 621/2003 Z.z.), Medzinárodný dohovor o potláčaní financovania terorizmu          (č. 593/2002 Z.z). 
	Okrem toho vláda SR uznesením č. 1172 /2004  súhlasila s podpisom Dohovoru o počítačovej kriminalite, čo zaväzuje každého jej ministra. Dňa 4.2.2005 bol podpísaný v mene  SR. V súčasných dňoch sa pripravuje návrh na jeho ratifikáciu. Obsahuje záväzok na  zabezpečenie zodpovednosti právnických osôb za široký okruh trestných činov, ktorých sa týka uvedený  rozpor  v oblasti autorských práv a počítačovej kriminality.
	Legislatívne pravidlá prikazujú prizerať aj k názoru Súdnej rady Slovenskej republiky. V pripomienke k návrhu zákona sa vyjadrila, že treba rešpektovať rôznosť názorov verejnosti odbornej i laickej na zavedenie trestnej zodpovednosti právnických osôb. Štát a jeho orgány musia však podľa jej vyjadrenia zabezpečovať legislatívne záväzky z medzinárodných vzťahov a z členstva v medzinárodných zoskupeniach, pričom právne akty EÚ aj viaceré medzinárodné zmluvy upravujú trestnú zodpovednosť právnických osôb, ako to podľa vyjadrenia Súdnej rady správne uvádza predkladacia správa i dôvodová správa návrhu zákona. Slovenská republika k nim nevyužila právo vyhlásenia ani právo výhrady a preto mala vykonať nimi požadované opatrenia už od nadobudnutia ich platnosti, napr. od 1.7.2002.
	Pripomienka ministra výstavby a regionálneho rozvoja je v rozpore aj s uznesením vlády SR, ktorým boli schválené legislatívne pravidlá vlády o nutnej  zhode návrhu zákona s právnymi aktmi EÚ a medzinárodnými zmluvami,  i s čl. 1 ods. 2 Ústavy SR o uznávaní medzinárodných zmlúv.
	Návrh zákona môže zodpovednosť právnických osôb za trestné činy upraviť i prísnejšie než požadujú medzinárodné záväzky. Napr. susedné Rakúsko zaviedlo s účinnosťou od 1.1.2006 ku dňu svojho predsedníctva v EÚ uvedenú zodpovednosť právnických osôb za všetky trestné činy uvedené v trestnom zákone Rakúska i za trestné činy uvedené v zákone o finančných postihoch. Ide celkove o 100 trestných činov oproti 47 v predkladanom návrhu zákona.
	Z týchto dôvodov nemohol byť rozpor odstránený.